text: To tyskere er fundet døde i sønderjysk feriebolig
  12 september 2019 kl. 11.32
  Dødsfaldene efterforskes som mistænkelige, og de pårørende er ved at blive underrettet.
  Opdatering: Politiet fandt ikke, at der var sket noget kriminelt i forbindelse med dødsfaldene.
  To ældre tyske statsborgere er onsdag ved 17-tiden fundet døde i en feriebolig i Arrild ved Toftlund. Det oplyser Syd- og Sønderjyllands Politi.
  De foreløbige undersøgelser har ikke kastet lys over dødsårsagen, eller hvorfor de to tyskere er døde på samme sted og tid. Derfor undersøges dødsfaldene som mistænkelige.
  Se mere på LocalEyes.dk
  Feriehuset ligger i udkanten af Arrild og er torsdag eftermiddag afspæret af polititape.
  Politiet har i en periode været til stede med teknikere og hundepatruljer for at lede efter spor i boligen og i området.
  TV SYD har talt med Syd- og Sønderjyllands Politi, der torsdag eftermiddag ikke kan oplyse mere om de mistænkelige dødsfald.
  